Predkladacia správa

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku predkladá minister kultúry Slovenskej republiky Marek Maďarič na rokovanie vlády Slovenskej republiky návrh poslanca Národnej rady Slovenskej republiky Viliama JASAŇA na vydanie zákona, ktorým sa mení zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (tlač 1764). 
Všeobecne
Cieľom poslaneckého návrhu zákona je uctenie si všetkých bojovníkov, ktorí sa zúčastnili Karpatsko-duklianskej operácie (nie len vojakov padlých v bojoch na Dukle) a vzdanie holdu všetkým, ktorí sa pričinili o jej úspešnosť. Za týmto účelom sa navrhuje premenovanie už existujúceho pamätného dňa ,,6. október – Deň obetí Dukly“ na ,,6. október – Deň hrdinov Karpatsko-duklianskej operácie“. 
Stanovisko
K predloženému poslaneckému návrhu zákona má Ministerstvo kultúry Slovenskej republiky nasledovné legislatívno-technické pripomienky:
K vlastnému materiálu:
1. Názov zákona uvedený vo vlastnom materiáli odporúčame zosúladiť s názvom zákona uvedeným na obale a upraviť ho na nasledovné znenie: ,,Návrh zákona z ...... 2015, ktorým sa mení zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov“.
2. V Čl. I odporúčame úvodnú vetu upraviť na nasledovné znenie: ,,Zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení zákona Národnej rady Slovenskej republiky č. 201/1996 Z. z., zákona č. 156/1998 Z. z., zákona č. 285/1999 Z. z., zákona č.  396/2000 Z. z., zákona č. 442/2001 Z. z. a zákona č. 424/2010 Z. z. sa mení takto:“.
Ministerstvo kultúry Slovenskej republiky odporúča vláde Slovenskej republiky vysloviť súhlas s predloženým návrhom poslanca Národnej rady Slovenskej republiky Viliama JASAŇA na vydanie zákona, ktorým sa mení zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (tlač 1764) za predpokladu zapracovania pripomienok uvedených v stanovisku.